Nõukogu otsus,

18. juuni 2003,

majandus- ja rahanduskomitee põhikirja muutmise kohta

(2003/476/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 209,

võttes arvesse komisjoni arvamust [1]

ning arvestades järgmist:

(1) Vastavalt asutamislepingu artikli 114 lõikele 2 asutati majandus- ja rahanduskomitee 1. jaanuaril 1999.

(2) Nõukogu võttis 21. detsembril 1998. aastal vastu otsuse 98/743/EÜ majandus- ja rahanduskomitee koosseisu kohta. [2]

(3) Nõukogu võttis 31. detsembril 1998. aastal vastu otsuse 1999/8/EÜ majandus- ja rahanduskomitee põhikirja kohta; [3] kõnealune põhikiri on seni võimaldanud komiteel nõuetekohaselt töötada.

(4) Tulenevalt riigi- või valitsusjuhtide 2002. aasta detsembris Kopenhaagenis vastu võetud otsusest kirjutasid 16. aprillil 2003. aastal 10 uut liiget alla Euroopa Liiduga ühinemise lepingule ja nende ühinemine on kavas 1. mail 2004.

(5) Majandus- ja rahanduskomitee peaks jätkama tõhusat tegevust ka pärast laienemist.

(6) On oluline säilitada need komitee töö komponendid, mis on kaasa aidanud tema tõhususele.

(7) Seetõttu on vaja kohandada komitee töömeetodeid.

(8) Käesolev kohandamine omab tähendust seoses keskpankade liikmete osalemisega; oluline on endiselt kasutada nende asjatundlikkust ja analüütilist taipu ning kaasata neid nende vastutusalasse kuuluvate küsimuste lahendamisse.

(9) Seepärast tuleks majandus- ja rahanduskomitee põhikirja muuta,

ON VASTU VÕTNUD JÄRGMISE OTSUSE:

Artikkel 1

Majandus- ja rahanduskomitee põhikirja tekst, mis on sätestatud otsuse 1999/8/EÜ lisas, asendatakse käesoleva otsuse lisas sätestatud tekstiga.

Artikkel 2

Käesolev otsus avaldatakse Euroopa Liidu Teatajas.

Käesolev otsus jõustub 1. juulil 2003.

Luxembourg, 18. juuni 2003

Nõukogu nimel

eesistuja

G. Drys

[1] Arvamus on esitatud 21. mail 2003 (Euroopa Liidu Teatajas seni avaldamata).

[2] EÜT L 358, 31.12.1998, lk 109.

[3] EÜT L 5, 9.1.1999, lk 71.

--------------------------------------------------

LISA

LISA

MAJANDUS- JA RAHANDUSKOMITEE PÕHIKIRI

Artikkel 1

Majandus- ja rahanduskomitee täidab Euroopa Ühenduse asutamislepingu artikli 114 lõigetes 2 ja 4 nimetatud ülesandeid.

Artikkel 2

Komitee võib muu hulgas:

- anda konsultatsioone menetluse käigus, mille ajal tehakse otsuseid majandus- ja rahaliidu kolmanda etapi vahetuskursimehhanismi kohta,

- valmistada ette nõukogu ülevaated euro vahetuskursi arengust, ilma et see piiraks asutamislepingu artikli 207 kohaldamist,

- luua raamistiku nõukogu ja Euroopa Keskpanga dialoogi ettevalmistamiseks ja pidamiseks ministeeriumide, riikide keskpankade, komisjoni ja EKP kõrgemate ametnike tasandil.

Artikkel 3

Komitee liikmed ja asendusliikmed juhinduvad oma ülesannete täitmisel ühenduse üldistest huvidest.

Artikkel 4

Komitee tuleb kokku kahes koosseisus: kas valitsusasutuste, riikide keskpankade, komisjoni ja EKP poolt valitud koosseisus või ametiasutuste, komisjoni ja EKP esindajatest koosnevas koosseisus. Komitee täiskoosseis vaatab regulaarselt läbi küsimuste nimekirja, mille korral eeldatakse, et aruteludel osalevad riikide keskpankade liikmed.

Artikkel 5

Kui arvamused, aruanded ja teatised tuleb vastu võtta hääletuse teel, võetakse need vastu liikmete häälteenamusega. Igal komitee liikmel on üks hääl. Kui soovitus või arvamus esitatakse sellistes küsimustes, mille kohta nõukogu võib edaspidi otsuse teha, võivad keskpankade ja komisjoni liikmed, kui nad on kohal, osaleda kõigil aruteludel, kuid mitte hääletusel. Komitee kannab ette ka arutelu käigus esitatud vähemuse seisukohad ja eriarvamused.

Artikkel 6

Komitee valib häälteenamusega oma liikmete hulgast kaheks aastaks eesistuja. Kaheaastast ametiaega on võimalik pikendada. Eesistuja valitakse nende liikmete hulgast, kes on riikide valitsuste kõrgemad ametnikud. Eesistuja delegeerib oma hääleõiguse oma asendusliikmele.

Artikkel 7

Kui eesistuja ei saa oma kohustusi täita, asendab teda komitee ase-eesistuja, kes valitakse samade eeskirjade kohaselt.

Artikkel 8

Kui komitee ei otsusta teisiti, võivad asendusliikmed osaleda komitee koosolekutel. Asendusliikmed ei hääleta. Kui komitee ei otsusta teisiti, ei osale asendusliikmed aruteludes.

Komitee liige, kes ei saa komitee koosolekul osaleda, võib oma ülesanded delegeerida asendusliikmele. Ta võib oma ülesanded delegeerida ka mõnele teisele liikmele. Sellest tuleb enne koosolekut kirjalikult teatada eesistujale ja sekretärile. Erandlikel asjaoludel võib eesistuja lubada rakendada teistsugust korda.

Artikkel 9

Komitee võib konkreetsete küsimuste käsitlemise usaldada asendusliikmetele, allkomiteedele või töörühmadele. Sel juhul on eesistujaks komitee liige või asendusliige, kes on selleks nimetatud. Komitee liikmed ja asendusliikmed ning allkomiteed ja töörühmad võivad pöörduda abi saamiseks ekspertide poole.

Artikkel 10

Eesistuja kutsub komitee kokku kas omal algatusel või nõukogu, komisjoni või vähemalt nelja komiteeliikme taotlusel.

Artikkel 11

Üldjuhul esindab komiteed eesistuja; komitee võib volitada eelkõige eesistujat andma aru aruteludest ning esitama suulisi tähelepanekuid komitee ettevalmistatud arvamuste ja teatiste kohta. Komitee eesistuja vastutab komitee suhete hoidmise eest Euroopa Parlamendiga.

Artikkel 12

Komitee arutelud on konfidentsiaalsed. Sama kehtib ka komitee allkomiteede või töörühmade menetluste kohta.

Artikkel 13

Komiteed abistab sekretariaat sekretäri juhtimisel. Komisjon annab komitee käsutusse sekretäri ja sekretariaadi töötajad. Komisjon nimetab sekretäri pärast komiteega konsulteerimist. Sekretär ja tema töötajad lähtuvad komiteelt saadud ülesannete täitmisel komitee juhistest.

Komitee kulud kirjendatakse komisjoni kulude kalkulatsiooni.

Artikkel 14

Komitee võtab vastu oma töökorra.

--------------------------------------------------